
Tlačová správa 
Zmeny na trhu úložných médií
16. júla 2008 – Dodávateľ úložných médií Verbatim verí, že prenosné pevné disky, USB disky a flashové pamäťové karty skrývajú najväčší potenciál na nárast
Celosvetový nárast predaja digitálnych zariadení a s tým spojený dopyt po ukladaní dát stojí na počiatku veľkého boomu trhu úložných médií. Tento trh prešiel v posledných rokoch veľkými zmenami. Zatiaľ čo iba pred desiatimi rokmi trhu stále dominovali videokazety VHS, hudobné kazety a v oblasti IT diskety, teraz prieskumy GfK ukazujú, že v popredí záujmu stoja externé pevné disky, USB disky a pamäťové karty.
GfK očakáva, že celkové množstvo predaných 2,5" a 3,5" externých pevných diskov dosiahne v západnej Európe v tomto roku viac než 14 miliónov kusov. „Pre Verbatim predstavuje tento vývoj významný rastový potenciál,” hovorí Rüdiger Theobald, Marketing and Business Development Manager, Verbatim EUMEA. „Naše produktové portfólio ponúka celý rad úložných médií. Vďaka týmto produktom si zaistíme silnú pozíciu na trhu. Zároveň ponúkame našim obchodným partnerom príležitosti na rastúcom trhu – silnú značku, ktorá dodáva na trh kvalitné výrobky za slušné ceny.” Prostredníctvom vlaňajšej akvizície firmy Smartdisk, výrobcu pevných diskov a významného hráča na americkom trhu, prispôsobil Verbatim svoju stratégiu práve trhu externých pevných diskov. Na jeseň roku 2007 firma predstavila svoje prvé rady pevných diskov v 2,5" a 3,5" formáte. Celkom nový rad v štíhlom vyhotovení je na trhu od apríla tohto roka. “V oblasti externých hard diskov teraz disponujeme dostatočnou kvalitou produktov a tiež odbornosťou. V spojení s moderným dizajnom našich produktov máme všetky predpoklady na to, aby sme udávali smer vývoja trhu externých pevných diskov v tomto roku. Medzinárodné úspechy v odborných testoch krátko po uvedení pevných diskov na trh potvrdzujú prémiovú kvalitu našich výrobkov,” zhŕňa Theobald. 

Masívny rast je evidentný aj na trhu USB flash diskov – vlani sa ich v západnej Európe predalo viac než 40 miliónov. Na značne roztrieštenom trhu zápasí o priazeň zákazníkov mnoho konkurentov a iba niekoľko značiek dosahuje väčší trhový podiel než 10%. Oproti roku 2006 Verbatim podstatne zvýšil svoj podiel v oblasti USB úložných zariadení. „V Európe máme trhový podiel niečo pod 5%, čo nás radí do popredia trhu. I tu vidí firma ďalšie obrovské príležitosti na rast. V apríli sme predstavili celkom nový rad USB diskov, ktoré sú zamerané na rôzne skupiny – majú rôzne vlastnosti, úložné kapacity i ceny. Sme presvedčení, že náš podiel na trhu sa v roku 2008 zvýši i vďaka novej generácii USB diskov,” vysvetľuje Theobald. 

Verbatim ďalej verí, že veľké možnosti poskytuje rozvíjajúci sa trh pamäťových kariet. Firma rozšírila svoje portfólio i v tomto segmente. Nové výkonné Compact Flash a SD HC Flash karty sú cielené na profesionálnych používateľov a sú dostupné až do kapacity 16 GB. S novou generáciou kariet začína Verbatim ofenzívu, ktorou chce uspokojiť celosvetovo rastúci dopyt po pamäťových kartách s veľkými kapacitami a rýchlymi prenosovými rýchlosťami na všetky typy aplikácií. 

„Ako potvrdzujú čísla zverejnené výskumnou spoločnosťou Santa Clara Consulting Group (SCCG), upevnili sme v roku 2007 našu vedúcu pozíciu na európskom trhu v sektore optických úložných médií a zaznamenali sme vzostup i vo všetkých ostatných produktových oblastiach. Teraz je dôležité, aby sme správne stanovili pozíciu našej firmy na prudko rastúcom trhu flash pamätí a externých pevných diskov. Preto ponúkame našim obchodným partnerom širokú škálu kvalitných produktov, výnimočnú zákaznícku podporu a krátke dodacie lehoty,” objasňuje Theobald.

O spoločnosti Verbatim

Od roku 1969 udáva Verbatim smer vývoja technológií na uchovávanie dát – od diskiet a magneticko-optických médií, CD a DVD formátov až po najnovšie HD médiá Blu-ray. Okrem toho ponúka Verbatim kvalitné produkty na poli prenosných USB kľúčeniek, pamäťových „flash“ kariet a externých pevných diskov, a rovnako tak i široké spektrum počítačového príslušenstva. Verbatim je dcérskou spoločnosťou Mitsubishi Chemical Group a ťaží z vynikajúceho výskumného a vývojového oddelenia. Vďaka tomu hrá Verbatim kľúčovú úlohu pri utváraní trhu s pamäťovými médiami. Veľmi prísne kontroly kvality počas výroby zaisťujú vysokú kvalitu produktov spoločnosti Verbatim, ktoré víťazia v mnohých medzinárodných porovnávacích testoch. Spoločnosť je európskym lídrom v oblasti optických dátových nosičov. Viac informácií nájdete na adrese: www.verbatim-europe.com

